钦定古今图书集成/方舆汇编/边裔典/第010卷 > 晋书 > 《四夷传序》
## 钦定古今图书集成/方舆汇编/边裔典/第010卷 > 晋书 > 《四夷传序》

夫“恢恢乾德，万类之所资始；荡荡坤仪，九区之所均
载。考羲轩于往统，肇承天而理物；讯炎昊于前辟，爰
制地而疏疆。”袭冠带以辨诸华，限要荒以殊遐裔，区
分中外，其来尚矣。九夷八狄，被青野而亘元方；七戎
六蛮，绵西宇而横南极。繁种落，异君长，遇有道则时
遵声教，锺无妄则争肆虔刘。趋扇风尘，盖其常性也。
详求遐议，历选深谟，莫不待以羁縻，防其猾夏。武帝
受终衰魏，廓境全吴，威略既申，招携斯广。迷乱华之
议，矜来远之名，抚旧怀新，岁时无怠，凡四夷入贡者
有二十三国。既而惠皇失德，中宗迁播，凶徒分据，天
邑倾沦，朝化所覃，江外而已。賝贡之礼，于兹殆绝。殊
风异俗，所未能详，故采其可知者为“之《传》”云。